《戊寅老人生旦》
宋代·陈文蔚

吾家本是田家子，其先世世居田里。儿因逐食浪飘蓬，欲归无田供甘旨。

吾翁亦能甘淡薄，日夕饭疏而饮水。浑然质朴古人风，固应自有长生理。

筋骸虽老自康健，聪明少壮犹难比。了无机械足怡神，不生嗜好彊精髓。

人间可慕是荣华，人间可羡为豪侈。荣华有似庭下花，芳菲之日知能几。

豪侈真如草头露，不能顷刻朝阳里。谁知贫贱自安分，年年如此只如此。

吾乡自来丙山高，位当南极崔嵬起。吾家门门对此山，算高欲与山同纪。

加之西邻与东舍，往往黄发皆儿齿。酒熟长愿相招呼，一笑忘形相汝尔。

作者简介：陈文蔚（约公元1210年前后在世）字才卿，上饶人。生卒年均不详，约宋宁宗嘉泰初前后在世。师事朱熹。尝举进士。庆元中，（1198）馆于朱熹家，课其诸孙。又讲读铅山。端平二年，（1235）都省言其所作尚书类编，有益治道，诏补迪功郎。学者称克斋先生。文蔚著有克斋集十七卷，《四库总目》传于世。